**HMS Fernie** (viirinumero L11) oli Britannian kuninkaallisen laivaston Hunt-luokan tyypin I saattuehävittäjä toisessa maailmansodassa.

Valmistus
---------

*Pääartikkeli: Hunt-luokka (hävittäjä)*
Alus tilattiin 21. maaliskuuta 1939 vuoden 1939 hätäohjelmassa John Brown and Companyltä Clydebankistä, missä köli laskettiin 8. kesäkuuta. Alus laskettiin vesille 9. tammikuuta 1940 ja valmistui 29. toukokuuta.

Palvelus
--------

Palvelukseen oton ja varustamisen jälkeen alus siirrettiin koulutukseen, mutta se tarvittiin Kanaalin alueelle palvelukseen välittömästi. Alus evakuoi 9. kesäkuuta joukkoja Ranskan satamista operaatio Cyclessä, mistä vapauduttuaan se siirtyi Scapa Flowhun koulutettavaksi.

Alus suojasi 10. heinäkuuta risteilijä *HMS Coventryn* ja hävittäjien *HMS Inglefieldin*, *HMS Imogenin* sekä saattuehävittäjien *HMS Hambledonin* ja *HMS Atherstonen* kanssa 1. miinalaivuetta, joka laski pohjoisensulun ensimmäisiä miinotteita North Ronan pohjoispuolelle operaatio SN1:ssä. Aluksen miehistön päätettyä koulutuksensa alus liitettiin Portsmouthiin sijoitettuun 1. hävittäjälaivueeseen.

Alus taisteli 7. elokuuta Saksan laivaston E-veneitä vastaan suojatessaan saattuetta CW9 Southendistä Solentiin. Se laski 22. elokuuta savuverhon Doverinsalmeen suojatessaan saattuetta rannikkopatteriston tulelta. Alus joutui 11. syyskuuta voimakkaaseen ilmahyökkäykseen suojatessaan saattuetta CW11.

Alus suojasi vuoden 1941 alun laivueen mukana saattueita, kunnes se määrättiin 22. maaliskuuta *HMS Tynedalen* ja *HMS Clevelandin* kanssa suojaamaan *HMS Intrepidiä*, *HMS Icarusta* ja *HMS Impulsivea*, jotka laskivat miinoja Le Havren ja Cherbourgin väliselle laivareitille operaatio JN:ssä. Operaatiosta vapauduttuaan alus jatkoi laivuepalvelustaan suojaamalla rannikkosaattueita.

*Fernie* etsi 15. helmikuuta 1942 tuloksetta Saksan laivaston taisteluristeilijöitä *Gneisenauta* ja *Scharnhorstia*, jotka matkasivat Kanaalin läpi Brestistä Wilhelmshaveniin. Alus määrättiin 13. maaliskuuta tuhoamaan E-veneiden suojaama saksalainen kaappari *Michel*, jonka tiedettiin matkaavan Kanaalia pitkin länteen kohti Atlanttia.

Kesäkuussa alus määrättiin tukemaan suunniteltua kommandoiskua Dieppeen (operaatio Jubilee). Se muutettiin varalta esikuntalaivaksi operaatioon. Alus osallistui heinäkuussa iskua varten pidettyihin harjoituksiin ja suojasi 19. elokuuta Dieppeen matkanneita maihinnousualuksia, jolloin se joutui rannikkoa lähestyessään ilmahyökkäykseen. Seuraavana päivänä alus suojasi palaavia joukkoja. Operaatiosta vapauduttuaan alus palasi laivueeseensa saattuepalvelukseen.

Alus osallistui 13. lokakuuta rannikkojoukkojen mukana iskuun, jonka tehtävänä oli tuhota saksalainen saattue. Saattueen mukana oli kaappari *Komet* matkalla länteen. Alus osallistui saattueen tuhoamiseen upotettuaan *Kometin*. Operaatiosta vapauduttuaan alus palasi laivueeseensa. Tammikuussa 1943 alus siirrettiin Sheernessiin 21. hävittäjälaivueeseen, johon se matkasi vielä tammikuun aikana. Alus suojasi laivueen mukana saattueita sekä valvoi Pohjanmeren liikennettä.

Huhtikuussa 1944 alus määrättiin Normandian maihinnousun saattajaryhmä 131:een. Alus osallistui toukokuussa operaation harjoituksiin ja liittyi ryhmään, johon kuuluivat korvetti *HMS Kingcup* ja kaksi moottorivenettä. Kesäkuussa alus siirtyi ryhmän mukana Milford Haveniin. Se suojasi 3. kesäkuuta Bristolin kanavasta Isle of Wightille korvettien *Kingcup*, *HMS Wallflower* ja *HMS Primrose* sekä troolari *HMT Bernin* kanssa saattuetta ETC1, josta se erkani 5. kesäkuuta Solentissa liittyen saattueeseen EWC1B. Seuraavana päivänä alus suojasi saattueen EWC1B Solentista sillanpäähän, josta se palasi Solentiin. Se suojasi 8. kesäkuuta saattueetta ETC3 Solentista *Kingcupin* ja 133 saattajaryhmän *HMS Walpolen*, *HMS Orchiksen* ja kahden moottoriveneen kanssa. Alus matkasi 9. kesäkuuta Noreen, jossa muodostettiin seuraavan vaiheen saattueet. Se vapautui heinäkuussa operaatiosta, minkä jälkeen alus palasi laivueeseensa Sheernessiin.

Aluksen miehistö osallistui 19. tammikuuta 1945 Hollannin rannikolla miinaan ajaneen SS *Samvernin* eloonjääneiden pelastamiseen. Alus siirrettiin toukokuussa Noren alaisuuteen tukemaan operaatioita. Se myös päätettiin myöhemmin muuttaa lentokoneiden maalialukseksi supistetulla miehistöllä. Alukselta poistettiin elokuussa aseet ja sille tehtiin tarvittavia muutostöitä. Alus oli maalilaivana, kunnes se poistettiin palveluksesta 1947 reserviin. Alus makasi ankkurissa Harwichissa, josta se siirrettiin 1953 Harwichin lakkauttamisen jälkeen Barrowiin. Alus sijoitettiin 1955 poistolistalle, minkä jälkeen se myytiin seuraavana vuonna BISCOlle. Alus allokoitiin Smith and Houstonille Port Glasgowiin, jonne se saapui 7. marraskuuta 1956 hinattuna.

Lähteet
-------

* Colledge, J. J. & Warlow, Ben: *Ships of the Royal Navy - The Complete Record of all Fighting Ships of the Royal Navy from the 15th Century to the Present*, s. 141. Newbury, UK: Casemate, 2010. ISBN 978-1-935149-07-1. (englanniksi)
* English, John: *The Hunts - A history of the design, development and careers of the 86 destroyers of this class built for the Royal and Allied Navies during World War II*. Cumbria, Englanti: World Ship Society, 1987. ISBN 0-905617-44-4. (englanniksi)
* Whitley, M. J.: *Destroyers of World War Two – an international encyclopedia*. Lontoo: Arms and Armour, 1988. ISBN 0-85368-910-5. (englanniksi)
* Gardiner, Robert (toim.): *Conway's All the World's Fighting Ships 1922–1946*. Lontoo, Englanti: Conway Maritime Press, 1987. ISBN 0-85177-146-7. (englanniksi)

### Viitteet

1. 1 2 3 4 5 6 7 8 9 10  Naval-history.net - HMS Fernie

*Hunt*-luokan hävittäjät

|  |  |  |  |
| --- | --- | --- | --- |
| Tyyppi I | 

|  |  |
| --- | --- |
| Royal Navy | *HMS Atherstone* - *HMS Berkeley* - *HMS Cattistock* - *HMS Cleveland* - *HMS Eglinton* - *HMS Exmoor* - *HMS Fernie* - *HMS Garth* - *HMS Hambledon* - *HMS Holderness* - *HMS Cotswold* - *HMS Cottesmore* - *HMS Mendip* - *HMS Meynell* - *HMS Pytchley* - *HMS Quantock* - *HMS Quorn* - *HMS Southdown* - *HMS Tynedale* - *HMS Whaddon* - *HMS Blencathra* - *HMS Brocklesby* - *HMS Liddesdale* |

 |
| Tyyppi II | 

|  |  |
| --- | --- |
| Royal Navy | *HMS Avon Vale* - *HMS Blankney* - *HMS Chiddingfold* - *HMS Cowdray* - *HMS Croome* - *HMS Dulverton* - *HMS Eridge* - *HMS Farndale* - *HMS Heythrop* - *HMS Lamerton* - *HMS Puckeridge* - *HMS Wheatland* - *HMS Wilton* - *HMS Lauderdale* - *HMS Ledbury* - *HMS Badsworth* - *HMS Beaufort* - *HMS Bicester* - *HMS Blackmore* - *HMS Bramham* - *HMS Calpe* - *HMS Exmoor* - *HMS Grove* - *HMS Hursley* - *HMS Hurworth* - *HMS Middleton* - *HMS Oakley* - *HMS Southwold* - *HMS Tetcott* - *HMS Zetland* |
| Puolan merivoimat | *ORP Kujawiak* - *ORP Krakowiak* - *ORP Ślązak* |

 |
| Tyyppi III | 

|  |  |
| --- | --- |
| Royal Navy | *HMS Airedale* - *HMS Albrighton* - *HMS Aldenham* - *HMS Belvoir* - *HMS Blean* - *HMS Bleasdale* - *HMS Catterick* - *HMS Derwent* - *HMS Easton* - *HMS Eggesford* - *HMS Goathland* - *HMS Haydon* - *HMS Holcombe* - *HMS Limbourne* - *HMS Melbreak* - *HMS Penylan* - *HMS Rockwood* - *HMS Stevenstone* - *HMS Talybont* - *HMS Tanatside* - *HMS Wensleydale* |
| Kreikan laivasto | *Pindos* - *Adrias* - *Kanaris* - *Miaoulis* |
| Norjan laivasto | *KNM Eskdale* - *KNM Glaisdale* |
| Vapaan Ranskan laivasto | *La Combattante* |

 |
| Tyyppi IV | 

|  |  |
| --- | --- |
| Royal Navy | *HMS Brecon* - *HMS Brissenden* |

 |

|  |
| --- |
| Edeltäjä: *L*-luokka – Seuraaja: *M*-luokka |